N á v r h  n a  u z n e s e n i e :

Mestské zastupiteľstvo v Košiciach, podľa § 6, ods. 2, písm. aa)
Štatútu mesta Košice

b e r i e  n a  v e d o m i e

Správu náčelníka Mestskej polície Košice o činnosti MsP Košice od 01.01.2006 do 31.12.2006

S p r á v a
o činnosti Mestskej polície Košice od 01.01.2006 do 31.12.2006

Predkladá: JUDr. Milan Dvorožňák
                        náčelník MsP

Náčelník Mestskej polície Košice (ďalej len náčelník MsP), v zmysle § 21, ods. 3 Štatútu mesta Košice, predkladá správu o činnosti Mestskej polície Košice za obdobie od 01. 01. 2006 do 31. 12. 2006. Mestská polícia Košice (ďalej len MsP) ako poriadkový útvar mesta Košice  v zmysle zákona č.564/1991 Zb. o obecnej polícii v platnom znení, na území mesta zabezpečovala v prezentovanom období verejný poriadok a poskytovala služby obyvateľom mesta a iným osobám, ktoré sa tu zdržiavali najmä v oblasti: ochrany života, zdravia               a  majetku, ochrany pred priestupkami a inými asociálnymi prejavmi, ochrany pred trestnou činnosťou a prejavmi kriminality, čistoty a kultúrnosti verejných priestranstiev, ochrany životného prostredia a verejnoprospešných zariadení, vzťahov medzi ľuďmi, skupinami osôb, národnostných menšín, presadzovania hodnôt výhodných pre celok a ich ochrany pred sebeckým a individuálnym poškodzovaním ostatných. Spolupracovala s inými zložkami pôsobiacimi v oblasti verejného poriadku, občianskeho spolunažívania, ochrany mládeže pred prejavmi výtržníctva, násilníctva, neúcty k spoločnému majetku, ochrany pred alkoholovou a inou toxikomániou ako aj pri ochrane ďalších oprávnených záujmov, práv a požiadaviek obyvateľov mesta.

1    Mestská polícia Košice

V hodnotenom období došlo na základe návrhu primátora mesta Košice p. Ing. Františka Knapíka (ďalej len primátora mesta) k personálnym zmenám  vo vedení MsP, konkrétne dňa 01.07.2006 bol na návrh primátora mesta Mestským zastupiteľstvom v Košiciach vymenovaný za náčelníka MsP p. JUDr. Milan Dvorožňák. Vedenie MsP spolu s Parkovacou službou, oddelením ekonomicko – personálnym, oddelením výchovy, školenia a výcviku sídli na Triede SNP  č. 48/A (na IV. poschodí) v Košiciach. Z dôvodu modernizácie kamerového systému MsP bolo Operačné stredisko dňa 08. 12. 2006 premiestnené  na ul. Tajovského č. 9 v Košiciach. V rámci organizačnej štruktúry MsP pôsobí 7 výkonných útvarov tzv. staníc MsP (viď obr.1), ktoré obhospodarujú jednotlivé územné obvody  v rámci mesta. Jedná sa      o tieto útvary :

•	Stanica MsP – Juh so sídlom na Triede SNP č.48/A (na prízemí) v Košiciach.       Táto stanica obhospodaruje územné obvody v Mestskej časti (ďalej len MČ) Košice – Juh, MČ Košice – Nad jazerom, MČ Košice – Krásna, MČ Košice – Barca, MČ Košice – Vyšné  Opátske a MČ Košice – Šebastovce  s celkovou rozlohou 61,6 km 2   a počtom obyvateľov 57236.

•	Stanica MsP – KVP so sídlom na ulici Cottbuskej č.36 v Košiciach bola zriadená dňa  13. 09. 2006. Táto stanica obhospodaruje územné obvody v MČ Košice – Sídlisko KVP, MČ Košice – Myslava s celkovou rozlohou 7,7 km 2  a počtom obyvateľov 27549. 

Náčelník MsP

Zástupca náčelníka MsP

Odd. výchovy, školenia
a výcviku

Oddelenie ekonomicko 
- personálne

Referát personálno -právny

Referát ekonomický 
a materiálno - technický

Operačné stredisko

Parkovacia služba

Stanica MsP - Východ

Stanica MsP - Ťahanovce

Stanica MsP-Šaca

Stanica MsP - Stred

Stanica MsP- KVP

Stanica  MsP -  Juh 

Odťahová služba

Stanica MsP - Západ

Obr.1 Organizačná štruktúra Mestskej polície Košice

•	Stanica MsP – Stred so sídlom na ulici Tajovského č.9 v Košiciach. Táto stanica obhospodaruje územné obvody v MČ Košice – Staré  mesto, MČ Košice – Sever, MČ Košice – Džungľa a MČ Košice – Kavečany s celkovou rozlohou 70,8 km 2  a počtom obyvateľov 43943. 

•	Stanica MsP – Šaca so sídlom na ulici Železiarenskej č. 7 v Košiciach. Táto stanica obhospodaruje územné obvody v MČ Košice – Šaca, MČ Košice – Poľov a MČ Košice – Lorinčík s celkovou rozlohou 63,1 km 2 a počtom obyvateľov 6200. 

•	Stanica MsP – Ťahanovce so sídlom na ulici Ťahanovskej č.14 v Košiciach. Táto stanica obhospodaruje územné obvody v MČ Košice – Sídlisko Ťahanovce a MČ Košice - Ťahanovce obec s celkovou rozlohou 16,1 km 2  a počtom obyvateľov 24319.

•	Stanica MsP – Východ so sídlom na ulici Dvorkinovej č.7 v Košiciach. Táto stanica obhospodaruje územné obvody v MČ Košice – Dargovských hrdinov a MČ Košice – Košická Nová ves s celkovou rozlohou 16,9 km 2 a počtom obyvateľov 30745.

•	Stanica Mestskej polície Košice – Západ so sídlom na Triede SNP č.39  v Košiciach. Táto stanica obhospodaruje územné obvody  v MČ Košice – Západ, MČ Košice – Luník IX a MČ  Košice – Pereš s celkovou rozlohou 7,6 km 2 a počtom obyvateľov 46101.

2    Oblasť riadiacej a kontrolnej činnosti

Z dôvodu objektívneho sledovania, vyhodnocovania a analyzovania stavu a vývoja na úseku priestupkov a inej protispoločenskej činnosti zaviedol náčelník MsP do riadiaceho systému operatívne porady s veliteľmi staníc a vedúcimi pracovísk MsP 1x týždenne, s cieľom pružne reagovať a navrhovať opatrenia na elimináciu uvedených javov.
V hodnotenom období sa náčelník MsP pravidelne zúčastňoval na poradách vedenia mesta, mestských podnikov a poradách týkajúcich sa sociálneho monitoringu v meste Košice.
V  súlade s platnou právnou úpravou predložil náčelník MsP v júli 2006 primátorovi mesta na schválenie smernicu upravujúcu formu, podmienky a spôsob nosenia funkčného označenia pre príslušníkov MsP a smernicu o používaní služobných bicyklov MsP. 
S cieľom priblížiť sa bližšie k občanom so zámerom operatívne riešiť ich problémy a flexibilne reagovať na ich podnety bola po predchádzajúcich jednaniach so starostom MČ KVP p. Danielom Rusnákom a ďalšími kompetentnými predstaviteľmi predmetnej MČ v uvedenej MČ zriadená stanica MsP Košice – KVP. Novozriadená stanica MsP bola v zmysle ľahkej dostupnosti pre občanov situovaná do centra MČ na ul. Cottbuskú č. 36 a do činnosti bola slávnostne  uvedená  dňa 13. 09. 2006. Na uvedenú stanicu MsP bolo spolu s veliteľom zaradených 11 príslušníkov MsP. Od vzniku tejto stanice MsP sa očakáva predovšetkým zlepšenie bezpečnostnej situácie v uvedenej MČ.
V súvislosti so zriadením stanice MsP – KVP a aktuálnymi potrebami MsP sa v mesiaci september 2006 vykonali personálne zmeny na pozícii vedúceho odd. výchovy školenia a výcviku MsP a veliteľa operačného strediska MsP. Zároveň bol ustanovený do funkcie veliteľ novozriadenej stanice MsP – KVP.
Na základe periodicky sa opakujúcich porúch modulov kamier kamerového systému a s tým súvisiacou neefektívnou prevádzkou predmetného systému sa prehodnotil pracovno-organizačný systém operačného strediska MsP. Výsledkom tohto prehodnotenia bolo preradenie troch operátorov z operačného strediska MsP na novozriadenú stanicu MsP – KVP s cieľom posilniť výkon poriadkových aktivít v MČ Košice – KVP.
V mesiaci september 2006 sa náčelník MsP spoločne s veliteľom stanice MsP – Západ stretol na pracovnom jednaní so starostom MČ Košice – Luník  IX  p. Ladislavom Šaňom      a  ďalšími kompetentnými predstaviteľmi predmetnej MČ, za účelom zriadenia a materiálno-technického vybavenia Asistenčnej služby životného prostredia a ochrany verejného poriadku v uvedenej MČ.  
V septembri 2006 bol zo strany vedenia MsP spoločne s legislatívno-právnym oddelením MKK spracovaný a následne vedeniu mesta predložený návrh na úpravu Všeobecne záväzného nariadenia mesta Košice č.85/2006 O dani za užívanie verejného priestranstva na dočasné parkovanie motorového vozidla na vyhradenom priestore verejného priestranstva.
Zo  strany  vedenia  MsP sú  neustále  vyvíjané aktivity a prijímané opatrenia na zabezpečovanie operatívneho  plnenia požiadaviek starostov a MÚ MČ s cieľom posilniť výkon samosprávnych funkcií   a  neustálym ukladaním adresných úloh  je ovplyvňovaný výkon poriadkových aktivít tak, aby dochádzalo k rovnomernému zabezpečovaniu verejného poriadku vo všetkých mestských častiach.
Pri   realizácii   kontrolnej   činnosti na podriadených útvaroch MsP je zo strany vedenia MsP neustále aplikovaný systém rotačných kontrol podľa vopred spracovaného harmonogramu, čo sa v praxi odzrkadľuje  zefektívnením kontrolnej činnosti. Do kontrolného systému je zapojený celý manažment na úrovni veliteľov staníc a vedúcich pracovísk MsP. Zistené nedostatky sú na pravidelných vyhodnoteniach neustále podrobované analýze              a závery sa využívajú  k  zlepšeniu riadiacej práce na všetkých úrovniach.  

3    Oblasť personálnej práce, vzdelávania a výcviku

V súlade so smernicou pre činnosť príslušníkov MsP v prípade aktivácie zabezpečovacieho systému na staniciach a pracoviskách MsP boli v januári 2006 aktualizované plány ochrany a obrany jednotlivých staníc  a pracovísk MsP.
V zmysle plánu vzdelávania, výcviku a streleckej prípravy príslušníkov MsP sa v máji  2006 uskutočnili v telocvični na ZŠ Starozagorská previerky sebaobrany príslušníkov MsP    so zameraním na použitie  hmatov, chvatov, úderov a kopov sebaobrany. Predmetných previerok sa z celkového počtu 133 zúčastnilo  101  (75,93 %) príslušníkov MsP. Z toho v programe I. vyhovelo 12 (11,9 %) príslušníkov MsP a v programe II. vyhovelo 89 (88,1 %) príslušníkov MsP. Zo zdravotných dôvodov alebo z dôvodu že prekročili určený vekový limit pre ich realizáciu previerky neabsolvovalo 19 (14,3 %) príslušníkov MsP a 13  (9,77 %) príslušníkov MsP previerky neabsolvovalo bez patričného ospravedlnenia.
V mesiaci máj a jún 2006 sa 70 vybraných príslušníkov MsP zúčastnilo odborného kurzu prvej pomoci. Uvedený kurz bol realizovaný v penzióne SET na Tr. SNP č.85 v Košiciach      a  zabezpečovala fi. PACTUM s.r.o.,  so sídlom na Strojárenskej č.11 v Košiciach.
V súlade s plánom vzdelávania, výcviku a streleckej prípravy príslušníkov MsP sa v júni 2006 (v riadnom termíne) a v septembri 2006 (v opravnom termíne) konali previerky fyzickej zdatnosti všetkých príslušníkov MsP. Predmetných previerok sa z celkového počtu 164 príslušníkov MsP zúčastnilo 121 (74 %) príslušníkov MsP. Z toho: 4 (3 %) príslušníci MsP dosiahli celkové hodnotenie „Výborný“, 29 (24 %) príslušníkov MsP dosiahlo celkové hodnotenie „Dobrý“, 83 (69 %) príslušníkov MsP dosiahlo celkové hodnotenie „Vyhovujúci“ a 5 (4 %) príslušníci MsP dosiahli celkové hodnotenie „Nevyhovujúci“. Previerky fyzickej zdatnosti neabsolvovalo zo zdravotných dôvodov a z dôvodu čerpania dovolenky 32 príslušníkov MsP a 11 príslušníkov MsP z dôvodu, že v zmysle platných kritérií pre realizáciu prezentovaných previerok prekročili vekový limit na ich vykonanie. 
V roku 2006 sa previerok odborných vedomostí (v I. a II. termíne) z celkového počtu 164 príslušníkov MsP zúčastnilo 160 (98%) príslušníkov MsP.  Z toho:  154 (96 %) príslušníkov MsP dosiahlo celkové hodnotenie „Vyhovujúci“, 6 (4 %) príslušníkov MsP dosiahlo celkové hodnotenie „Nevyhovujúci“. Na previerkach odborných vedomostí sa z objektívnych dôvodov nezúčastnili 4 (2 %) príslušníci MsP.
Voči príslušníkom MsP, ktorí opakovane nevyhoveli v previerkach fyzickej zdatnosti, v previerkach sebaobrany a v previerkach odborných vedomostí boli vyvodené príslušné disciplinárne opatrenia.
Dňa 23.10.2006 až 26.10.2006 sa na strelnici v obci Hodkovce uskutočnili previerky streleckej prípravy príslušníkov MsP. Predmetných previerok streleckej prípravy sa z celkového počtu 164 príslušníkov MsP zúčastnilo 140 (85 %) príslušníkov MsP. Z toho: 10 (7 %) príslušníkov MsP dosiahlo celkové hodnotenie „Dobrý“, 91 (65 %)  príslušníkov MsP dosiahlo celkové hodnotenie „Vyhovujúci“ a 39  (28  %) príslušníkov MsP dosiahlo celkové hodnotenie „Nevyhovujúci“. Previerky streleckej pripravenosti neabsolvovalo zo zdravotných dôvodov a z dôvodu čerpania dovolenky 24 príslušníkov MsP.
V prezentovanom období vedúci odd. výchovy, školenia a výcviku spoločne s náčelníkom MsP, zástupcom náčelníka MsP a ďalšími riadiacimi príslušníkmi MsP zorganizovali a pripravili III. ročník futbalového turnaja o putovný pohár náčelníka Mestskej polície v Košiciach, ktorý sa uskutočnil dňa 16. 12. 2006 sa v Infinity aréne na ul. Pri Jazdiarni v Košiciach. Uvedeného turnaja sa zúčastnili družstvá mestských polícií z Nitry, Lučenca, Strážskeho, Spišskej Novej Vsi, Michaloviec, Košíc a Magistrátu mesta Košice.
Priebežne počas celého roku 2006 realizovali príslušníci z odd. výchovy, školenia a výcviku MsP podľa plánu vzdelávania výcviku a streleckej prípravy príslušníkov MsP na jednotlivých staniciach a pracoviskách MsP odborné školenia napr. zo  zákona o obecnej polícii, z priestupkového zákona,  z trestného zákona, zo zákona o bezpečnosti a ochrane zdravia pri práci a protipožiarnej ochrane, ako aj z iných platných právnych noriem vydaných v súvislosti s činnosťou MsP. 

4	Oblasť materiálno – technického zabezpečenia výkonu služby

4.1	Kamerový systém MsP

Za účelom odstránenia poruchovosti, modernizácie a rozšírenia kamerového systému MsP boli v  mesiaci september 2006 z úrovne vedenia MsP na základe vykonaného prieskumu zorganizované viaceré pracovné jednania s kompetentnými predstaviteľmi            fi. ZP Electronik Servis s.r.o.. Výsledkom týchto jednaní bola zmluva o dielo medzi mestom Košice a prezentovanou firmou na realizáciu kamerového systému s vybudovaním dátovej siete z optických káblov, ktorá bola podpísaná primátorom mesta dňa 06. 10. 2006.
Po podpísaní zmluvy bola zrealizovaná výmena štyroch kamier umiestnených v centrálnej mestskej zóne, t.j. kamery typu ULTRAK boli vymenené za moderné kamery typu Autodome BOSCH-G3 a od 06.11.2006 sa začala budovať optická káblová sieť slúžiaca na prenos videosignálu z kamier do videocentra. Kamerový systém bol tiež rozšírený o ďalšie dve nové kamery umiestnené na ul. Poštovej a na Kasárenskom námestí pri SPŠD. Tieto investície boli kryté z finančných prostriedkov, ktoré v roku 2006 obdržala MsP na základe zmluvy o poskytovaní finančných prostriedkov zo štátneho rozpočtu pre rok 2006 na podporu preventívnych programov prostredníctvom Krajského úradu v Košiciach vo výške 400.000,- Sk a 1.000.000,- Sk z rozpočtu mesta Košice na modernizáciu a rozšírenie kamerového systému MsP. Inštalačné práce a inštalačný materiál zase hradila firma ZP Electronik Servis s.r.o. sponzorsky zo svojich prostriedkov. 
Dňa 19. 12.  2006 boli tieto práce ukončené,  systém bezpečnostných kamier MsP sa stal opäť funkčný a je postavený na báze moderných výrobkov renomovaných svetových výrobcov. 
V centrálnej mestskej zóne má MsP na monitorovanie bezpečnostnej situácie  k dispozícii 6 bezpečnostných kamier (viď obr. 2) a v MČ Košice – Šaca je to 7 bezpečnostných kamier. V súčasnosti teda MsP používa spolu 13 bezpečnostných kamier. Medzi hlavné zámery MsP v roku 2007 patrí aj rozšírenie počtu bezpečnostných kamier umiestnených v centrálnej mestskej zóne na celkový počet 16 ks.
Týmto chce MsP prispieť k zvýšeniu pocitu istoty, bezpečnosti a spokojnosti občanov,     k vytvoreniu  podmienok pre ich pokojnú, nerušenú prácu, život a oddych. Zároveň tým MsP chce obmedziť, resp. eliminovať príčiny, podmienky a kriminogénne faktory, ktoré umožňujú, resp. uľahčujú páchanie priestupkov, trestných činov alebo inej protispoločenskej činnosti  a tým zabrániť, prípadne sťažiť ich páchanie.

Obr.2 Rozmiestnenie bezpečnostných kamier MsP

4.2	Motorové vozidlá MsP

Na základe prieskumu trhu na výber dodávateľa motorových vozidiel pre MsP, ktoré sa uskutočnilo v mesiaci jún 2006, boli v mesiaci september 2006 na MsP firmou Porsche Inter Auto Slovakia, spol.s.r.o. dodané 2 ks motorových vozidiel zn. Škoda Fabia Combi. Uvedené vozidlá boli následne vybavené stacionárnymi rádiostanicami a  zvláštnymi výstražnými zariadeniami (tzv. majákmi) a podľa aktuálnych potrieb MsP boli pridelené do priameho výkonu služby na stanicu MsP – Stred. 
Koncom roka 2006 používala MsP celkovo 14 motorových vozidiel, konkrétne :

•	1 ks motorové vozidlo zn. Škoda Forman bielej farby (je označené v súlade so zákonom č. 564/1991 Zb. o obecnej polícii v platnom znení),
•	6 ks motorových vozidiel zn. Renault Megané bielej farby (všetky sú označené v súlade so zákonom č. 564/1991 Zb. o obecnej polícii v platnom znení a na 4 je nainštalovaný svetelný maják),
•	2 ks motorových vozidiel zn. Škoda Fabia bielej farby (všetky sú označené v súlade so zákonom č. 564/1991 Zb. o obecnej polícii v platnom znení a je na nich nainštalovaný svetelný maják),
•	2 ks motorových vozidiel zn. Škoda Fabia kombi bielej farby (všetky sú označené v súlade so zákonom č. 564/1991 Zb. o obecnej polícii v platnom znení a je na nich nainštalovaný svetelný maják),
•	1 ks motorové  vozidlo  zn. Škoda Octavia modrej farby (je označené magnetickým kruhovým znakom MsP),
•	1 ks  motorové vozidlo zn. Avia Furgon modrej farby (je označené  v súlade so zákonom č. 564/1991 Zb. o obecnej polícii v platnom znení),
•	1 ks  odťahové motorové vozidlo Iveco s výsuvným ramenom je označené  v súlade so zákonom č. 564/1991 Zb. o obecnej polícii v platnom znení).

4.3	Parkovacie systémy a zariadenia MsP

V mesiaci jún 2006 bolo pre MsP zakúpených 11 nových parkovacích automatov.              Časť z týchto parkovacích automatov bola inštalovaná na miesta, na ktorých sa doteraz nenachádzali, konkrétne na uliciach: Baštová č.4 a 6, Šrobárova č.1, Grešákova č.10, Tajovského č.13 a Mojmírova. Novými parkovacími automatmi boli nahradené nefunkčné parkovacie automaty na uliciach: Fejova č.7, Južná trieda č.5, Krmanova, križovatka ulíc Krmanova – Puškinova a Zbrojničná oproti Gymnáziu T. Akvinského. V súčasnej dobe prevádzkuje  Parkovacia služba MsP celkovo 48 parkovacích automatov.
Dňa 02. 10. 2006 MsP  ako správca plateného parkovania v centrálnej mestskej zóne        v Košiciach uviedla do prevádzky ďalší rampový parkovací systém na Kasárenskom námestí v Košiciach, kde je daň za užívanie verejného priestranstva na parkovanie motorového vozidla (ďalej iba daň za parkovanie) 30,-Sk/hod. Okrem tohto parkoviska s rampovým systémom prevádzkuje MsP ďalšie obdobné parkovisko na Námestí Osloboditeľov Košiciach, kde je daň za parkovanie 15,-Sk/hod.
Na všetkých vyššie uvedených parkoviskách sú platné polročné a ročné parkovacie karty, ktoré vydala Parkovacia služba MsP. 
Začiatkom roku 2007 uviedla MsP do prevádzky ďalšie 3 rampové parkovacie systémy na ul. Vodná a Orlia, kde je daň za parkovanie 30,-Sk/hod. a na ul. Južná trieda č.7, kde je daň za parkovanie 15,-Sk/hod.

4.4	Ostatné materiálno – technické zabezpečenie MsP

Od 01. 05. 2006 začali príslušníci MsP používať novú – modrú rovnošatu v zmysle novelizácie zákona č. 564/91 Zb. o obecnej polícii v platnom znení. Dodávateľom nových uniforiem sa stala na základne prechádzajúceho výberového konania fi. Sabrina Modelle Levice
V prezentovanom období  bol na jednotlivé stanice a pracoviská MsP od autora zakúpený aktualizovaný PC – Softvér „Centrála“, ktorý bol následne správcom PC siete MsP na jednotlivých útvaroch MsP aj nainštalovaný. 
V rámci plnenia Programu hospodárskeho a sociálneho rozvoja MÚ MČ Košice - Západ pre rok 2005 v časti "Bezpečná Terasa" odsúhlasili poslanci predmetnej MČ na zriadenie cyklistických hliadok finančné prostriedky vo výške 300.000,- Sk. Prvé cyklistické hliadky MsP vyrazili do ulíc MČ Západ dňa 12.06.2006. Činnosť predmetných hliadok je organizovaná v miestach so závažnou a rozsiahlou bezpečnostnou problematikou t.j. v takých úsekoch,  kde dochádza k častému narušovaniu verejného poriadku a páchaniu trestnej činnosti, alebo je nutné zaistiť v takom úseku pravidelne sa opakujúce úlohy                             a z architektonického ako aj enviromentálneho hľadiska je v predmetnom úseku vhodnejšie v zmysle zásad operatívnosti, rýchlosti a rozhodnosti uprednostniť tento netradičný model hliadkovej služby. 
V záujme skvalitnenia vedenia predpísaných evidencií boli z úrovne vedenia MsP v spolupráci s oddelením informatiky MMK realizované jednania o zaradení jednotlivých staníc a prcovísk MsP do celomestského integrovaného informačného systému. Tieto aktivity sú vedené z dôvodu ľahšej a rýchlejšej  dostupnosti evidovaných údajov oddeleniami MMK pre potreby MsP ( evidencia držiteľov psov, daň za odpad a pod.).
V  súlade s  príkazom primátora  mesta Košice na vykonanie inventarizácie majetku mesta, vykonali jednotliví velitelia staníc a vedúci pracovísk MsP v mesiaci december 2006 na všetkých staniciach a pracoviskách MsP v spolupráci s  členmi čiastočnej invetarizačnej komisie inventúru majetku MsP. 

5    Oblasť verejného poriadku a dopravy

5.1 Verejný poriadok 

V  súlade  s  ročným  plánom  hlavných  úloh MsP na rok  2006  sme   v  januári 2006 na všetkých staniciach MsP vykonali vyhodnotenie práce za rok 2005  s analýzou bezpečnostnej situácie a stavu verejného poriadku v služobných obvodoch. Na základe vykonaných analýz orientujeme výkon služby do miest s najčastejším výskytom protispoločenskej činnosti            s cieľom jej eliminácie. 
Neustále  venujeme   zvýšenú  pozornosť  ochrane životného prostredia, čistote mesta a dodržiavaniu hygienických predpisov. Snažíme sa dôsledne dbať aj o ochranu zelene, rekreačných a detských zariadení s cieľom  nastoliť režim právneho stavu tak, aby boli dodržiavané ústavné zákony, všeobecne platné zákony, vyhlášky a všeobecne záväzné nariadenia mesta a mestských častí a preukazovať výhodnosť ich dodržiavania. V roku 2006 sme zistili 302 nelegálnych skládok odpadu a v 102 prípadoch sme zistili ich zakladateľov.
V súvislosti so zahájením futbalového ročníka 2006/2007 sme v júli 2006 zahájili realizáciu opatrení na zabezpečenie nerušeného priebehu futbalových zápasov MFK na štadióne Lokomotívy a.s. v Košiciach. V hodonetenom období sme zabezpečovali verejný poriadok  pri 22 domácich futbalových stretnutiach.
V 29. týždni (v júli) sme realizovali na celom území mesta Košice preventívno-bezpečnostné akcie boja  proti alkoholizmu mladistvých a maloletých osôb. Pri týchto akciách sme vykonali kontroly v 141 pohostinských zariadeniach, pričom príslušníci MsP zistili 49 prípadov porušenia všeobecného zákazu konzumácie alkoholu na verejných priestranstvách v meste Košice, ktorý je upravený Všeobecným záväzným nariadením Mesta Košice č. 78 z roku 2006 a v 12 prípadach zistili, že bol alkohol podaný osobe mladšej ako osemnásť rokov. Z toho riešili 31 prípadov dohovorom,  17 prípadov blokovou pokutou, 9 prípadov prípadov riešili blokom na pokutu na mieste nezaplatenú a 4 prípady oznámením správnemu orgánu.
Na základe  vlastnej poznatkovej základne, ale aj na základe podnetov obyvateľov mesta Košice sme v 31. týždni (v auguste) realizovali vo vytypovaných lokalitách na území mesta Košice preventívno-bezpečnostné akcie v prístupných areáloch ZŠ a MŠ, so zameraním na ochranu verejného poriadku a ochranu majetku predmetných subjektov, pred poškodením, zničením alebo pred zneužitím. Pri týchto akciách sme vykonali kontroly v 110 školských                       a predškolských zariadeniach, pričom príslušníci MsP zistili 34 prípadov porušenia všeobecného zákazu konzumácie alkoholu na verejných priestranstvách v meste Košice, ktorý je upravený Všeobecným záväzným nariadením Mesta Košice č. 78 z roku 2006 a v 3 prípadach zistili porušenie § -u 47 zák.č.372/1990 Zb. o priestupkoch v platnom znení (znečistenie verejného priestranstva). Z toho riešili 24 prípadov dohovorom, 3 prípady blokovou pokutou a 10 prípadov oznámením správnemu orgánu. 
V  mesiaci september 2006 sme v spolupráci s OR PZ Košice I, OR PZ Košice II realizovali preventívno-bezpečnostné akcie zamerané na vreckových zlodejov a verejný poriadok na zastávkach a v hromadných dopravných prostriedkoch.
Pri realizácii obchôdzkovej  činnosti  sa  snažíme  zachytávať moment usadzovania sa bezdomovcov na verejných priestranstvách, v lesoch, záhradkárskych lokalitách a pod. Po zadokumentovaní spracovávame príslušné písomné materiály a predkladáme ich príslušným kompetentným  orgánom na riešenie. Na základe podkladov z jednotlivých staníc MsP sme v októbri 2006 spracovali a následne vedeniu mesta predložili komplexný zoznam osôb sociálne odlúčených a vylúčených (bezdomovcov), ktorých MsP evidovala v jednotlivých územných obvodoch mesta Košice v roku 2006. Spolu sme v roku 2006 zaevidovali na území mesta Košice 394 ľudí bez domova.
Celoplošným problémom v meste Košice je voľný pohyb psov bez vôdzky  na verejných priestranstvách, detských ihriskách, v areáloch ZŠ, MŠ, pričom tu dochádza k znečisťovaniu  týchto priestranstiev psími exkrementami (výkalmi). Na základe vyššie prezentovanej problematiky pokračujeme v realizácii preventívno-bezpečnostných akcií vo všetkých MČ v meste Košice, ktoré sú zamerané na dodržiavanie zákona č.282/2002 Z.z., Všeobecne záväzného nariadenia Mesta Košice č. 78 z roku 2006 a Všeobecne záväzných nariadení príslušných mestských častí, ktorými sa upravujú podmienky a chov psov resp. iných spoločenských zvierat. Pri realizácii preventívno-bezpečnostných akcií spolupracujeme v niektorých prípadoch aj s príslušníkmi PZ SR a členmi komisií verejného poriadku príslušných MČ. Uvedené akcie sú zo strany MsP organizované tak, aby bola  rešpektovaná doba a forma protiprávneho konania. V mesiaci október 2006 sme zaznamenali 93 prípadov porušenia právnych noriem, ktoré stanovujú podmienky chovu psov resp. iných spoločenských zvierat. Z toho riešili 43 prípadov dohovorom, 29 prípadov blokovou pokutou, 5 prípadov riešili blokom na pokutu na mieste nezaplatenú a 16 prípadov riešili oznámením správnemu orgánu.
Na základe zistených poznatkov a skúseností budú príslušníci z MsP realizovať obdobné preventívno-bezpečnostné akcie aj v nasledujúcom období.
V prezentovanom období sme zabezpečovali poriadkové aktivity počas rôznych kultúrnych a športových podujatí akými boli „Dni mesta Košice” , „Free summer festival“      v MČ Košice – Ťahanovce obec, kladenie vencov na Námestí osloboditeľov pri príležitosti osláv výročia SNP,  „Ťahanovský jarmok ľudovej tvorivosti“, „83. ročník MMM“ , výročie storočnice „Znovu pochovania ostatkov Františka II. Rákocziho“, „Košické Vianoce“, oslavy Silvestra a príchodu Nového roku 2007 a pod.    
Počas realizácie poriadkových aktivít na predmetných podujatiach sme nezaznamenali žiadne porušenie verejného poriadku a za ich realizáciu obdržala MsP od usporiadateľov poďakovanie v písomnej forme. 

5.2	Dopravná situácia 

Neustále venujeme zvýšenú pozornosť  venujeme  aj  bezpečnosti  a plynulosti  cestnej premávky a v rámci nej postihujeme nedisciplinovaných vodičov, ktorí nerešpektujú zákazové značky a iné dopravné zariadenia. 
Celkovo sme v roku 2006 vypísali 3453 predvolániek pre neprítomných  vodičov,   ktorí sa dopustili priestupkov  na  úseku  dopravy a v 1399 prípadoch sme inštalovali na osobné motorové vozidlá technický prostriedok na zabránenie ich odjazdu. V 1750 prípadoch sme realizovali odťah motorových vozidiel, ktoré boli odstavené na komunikáciách v rozpore                          s ustanoveniami zákona č.315/1996 Z.z. o premávke na pozemných komunikáciách a v 82 prípadoch sme realizovali odťah na komerčnej báze. 
V hodnotenom období sme riešili 2617 prípadov porušenia VZN mesta Košice č.5/1996 o státí, parkovaní a oznamovaní opustených vozidiel na území mesta Košice. Z toho sme  1611 prípadov riešili v blokovom konaní, 176 prípadov sme riešili blokom na pokutu na mieste nezaplatenú, 176 prípadov oznámením o priestupku a 1087 prípadov dohovorom. 
V 34. týždni (v auguste) sme v spolupráci s príslušníkmi Železničnej polície Košice realizovali na košických železničných priecestiach preventívno-bezpečnostnú akciu zameranú na postihovanie nedisciplinovaných účastníkov cestnej premávky, ktorí nerešpektujú ustanovenia zák.č. 315/1996 Z.z. o premávke na pozemných komunikáciách. Akcia bola zameraná hlavne na vodičov motorových vozidiel, chodcov a cyklistov, ktorí po rozsvietení červených striedavo prerušovaných svetiel priecestného zabezpečovacieho zariadenia  vchádzali na železničné priecestie a nerešpektovali ani spustené závory. 
Vo všetkých  územných obvodoch jednotlivých staníc MsP boli v septembri 2006 aktualizované zoznamy opustených vozidiel (autovrakov), ktoré sú ponechané – odstavené na verejných priestranstvách v jednotlivých mestských častiach. Celkovo sme zistili 109 opustených motorových vozidiel. Zoznam uvedených vozidiel bol po komplexnom spracovaní predložený hlavnému inšpektorovi Správy komunikácií Košice. 
V  mesiaci september sme v spolupráci s OR PZ Košice I, OR PZ Košice II realizovali preventívno-bezpečnostné akcie zamerané na vreckových zlodejov a verejný poriadok na zastávkach a v hromadných dopravných prostriedkoch.

V zmysle schváleného návrhu príslušníci MsP v rámci akcie „September – mesiac bezpečnosti cestnej premávky“ v obhospodarovaných územných obvodoch realizovali nasledujúce aktivity: 
•	Dňa 04.09.2006 v čase od 07,00 hod. do 11:00 hod. v súvislosti so začatím nového školského roka zabezpečovali hliadky MsP v spolupráci s hliadkami PZ SR priechody pre chodcov pri materských a základných školách v Košiciach. Pri realizácii týchto aktivít nedošlo na zabezpečených priechodoch pre chodcov k žiadnej dopravnej nehode.
•	S cieľom zabezpečiť bezpečný priechod školopovinných detí cez cestu po vyznačených priechodoch pre chodcov zabezpečovali príslušníci MsP od septembra 2006 (v rámci kapacitných možností) počas školského vyučovania priechody pre chodcov na uliciach v jednotlivých MČ (napríklad na Lingove v MČ Košická Nová Ves, na ul. Berlínskej v MČ Ťahanovce, na ul. Jantárovej v MČ Juh, na ulici Bernolákovej v MČ Západ, Lechkého v MČ KVP).
•	Dňa 13.09.2006 a 17.09.2006  v čase od 08,00 hod. do 11,00 hod.  a v čase od 14,00 hod. do 19,00 hod. príslušníci zo stanice MsP – Stred zrealizovali preventívno-bezpečnostné akcie zamerané na cyklistov a chodcov a na dodržiavanie používania cyklistického chodníka na Hlavnej a Čermeľskej ulici v Košiciach. Pri realizácii predmetných preventívno-bezpečnostných akcií príslušníci MsP upozornili 26 cyklistov na správne používanie cyklistického chodníka a  4 chodcov     na jeho neoprávnené používanie.
•	Dňa 20.09.2006 v čase od 09:00 hod. do 15:00 hod.  bola v  spolupráci s  príslušníkmi Policajného zboru SR, motorizovanou hliadkou zo stanice MsP – Východ a cyklohliadkou zo stanice MsP – Západ zrealizovaná na detskom ihrisku MŠ Zupkova v Košiciach dopravná výchova pre žiakov základných škôl. 
•	Dňa 21.09.2006 v čase od 09:00 hod. do 13:00 hod.  riaditeľka ZŠ Lechkého v Košiciach v  spolupráci s príslušníkmi stanice MsP – KVP a cyklohliadkou zo stanice MsP – Západ zrealizovala dopravnú súťaž pre žiakov uvedenej základnej školy spojenú s ukážkou výstroje a výzbroje MsP Košice. 
•	Dňa 28.09.2006 v čase od 16:00 hod. do 20:00 hod. bola na vybraných stanovištiach taxislužieb v meste Košice vykonaná preventívno-bezpečnostná akcia zameraná na dodržiavanie zák. č. 168/1996 Z. z. (o podmienkach prevádzkovania taxislužieb). Uvedenej akcie sa zúčastnili príslušníci MsP Košice, príslušníci ODI OR PZ Košice I a Košice II, pracovníci SKK, Metrologického ústavu SR - pobočka Košice a Obvodného úradu Košice - odbor živnostenského podnikania. Počas tejto akcie bolo zaznamenaných celkove 28 prípadov porušenia ustanovenia predmetného zákona z čoho 8 prípadov bolo vyriešených v blokovom konaní v 3 prípadoch bol priestupok oznámený inému správnemu orgánu, v 10 prípadoch bol vodičovi mot. vozidla zadržaný vodičský preukaz a v 7 prípadoch bolo zistené, že motorové vozidlo taxislužby parkovalo bez parkovacej karty.   

5.3	 Vyhodnotenie  vybraných  ukazovateľov  činnosti MsP za rok 2006

Celkovo sme riešili 27194 priestupkov, z toho :

•	Priestupky na úseku VZN  : 13445
•	Priestupky na úseku bezpeč. a plynulosti cestnej premávky : 11220 
•	Iné priestupky : 2529

Z toho :

•	v blokovom konaní  8607 priestupkov  na sumu  3202300,- Sk,
•	riešené blokom na pokutu na mieste nezaplatenú  2579 priestupkov na sumu               1775350,- Sk,
•	riešené oznámením resp. správou o výsledku objasňovania priestupku 13985 priestupkov,
•	riešené   preventívne   t.j.  dohovárním   na  útvare  MsP  resp.  na  mieste spáchania priestupku 1219 priestupkov, 
•	riešené odložením priestupku 804 priestupkov.
      
Operátori z monitorovacieho pracoviska MsP v období od 19.12.2006 do 31.12.2006 zistili 256 prípadov porušenia právnych noriem. Na miesto spáchania priestupkov boli  vždy operatívne vyslané hliadky MsP za účelom ich následného riešenia.

V prezentovanom období sme odpracovali 15 970 hodín v akciách  a strážnej službe, realizovali sme 89 prípadov privolania LSPP,  21 prípadov privolania hasičského záchranného zboru a 191 prevozov peňazí pre MMK. Obyvateľom mesta Košice sme v hodnotenom období doručili 5816 zásielok z Okresných súdov a Krajského súdu v Košiciach, mesta Košice a jednotlivých MČ. Pre nemožnosť preukázať svoju totožnosť a pre podanie vysvetlenia sme v hodnotenom období predviedli na Policajný zbor 102 podozrivých osôb a na stanice MsP – Košice  428 podozrivých osôb. Všetky prípady predvedenia sú v súlade s platnou právnou úpravou. 

Obr.3 Porovnanie počtu riešených priestupkov MsP v roku 2005 s rokom 2006

Obr.4 Porovnanie spôsobu riešenia priestupkov MsP v roku 2005 s rokom 2006
6    Trestné činy a páchatelia trestnej činnosti

V uplynulom období sme zistili 30 trestných činov, pričom sme zadržali a obmedzili osobnú slobodu 56 páchateľom trestného činu, a to:

Dňa 01.01.2006 o 23:55 hod. na ul. Kováčska  hliadka stanice MsP – Stred zadržala podozrivého Jozefa R. pri krádeži mobilného telefónu. Podozrivý, ktorý sa dopustil trestného činu krádeže podľa § 212 Tr. zák., bol odovzdaný na OO PZ – Staré mesto k ďalšej realizácii.  

Dňa 11.01.2006 o 14:46 hod. hliadka stanice MsP – Západ predviedla osobu podozrivú z priestupku podľa § 50 PZ č. 372/90 Z.z. p. Antona D. Pri lustrácii osobných údajov bolo zistené, že podozrivému v predchádzajúcich 12 mesiacoch bola uložená sankcia za spáchanie priestupku proti majetku. Svojím konaním sa dopustil trestného činu podľa § 212 Tr. zák. a bola oznámená na OO PZ – Západ k ďalšej realizácii. 

Dňa 13.01.2006 o 14:35 hod. na ul. Orechová hliadka MsP – Východ zadržala podozrivého Františka M. pri krádeži veľkokapacitného kontajnera na odpad. Podozrivý, ktorý sa dopustil trestného činu krádeže podľa § 212 Tr. zák. bol odovzdaný na OO PZ – Dargovských hrdinov  k ďalšej realizácii.

Dňa 20.01.2006 o 12:00 hod. hliadka stanice MsP – Východ predviedla osobu podozrivú z priestupku podľa § 50 PZ č. 372/90 Z.z. p. Radoslava CH. Pri lustrácii osobných údajov bolo zistené, že podozrivému v predchádzajúcich 12 mesiacoch bola uložená sankcia za spáchanie priestupku proti majetku. Svojím konaním sa dopustil trestného činu podľa § 212 Tr. zák. a bola oznámená na OO PZ - Dargovských hrdinov k ďalšej realizácii. 

Dňa 31.01.2006 o 16:25 hod. hliadka stanice MsP – Západ predviedla osobu podozrivú z priestupku podľa § 50 PZ č. 372/90 Z.z. p. Jána R. Pri lustrácii osobných údajov bolo zistené, že podozrivému v predchádzajúcich 12 mesiacoch bola uložená sankcia za spáchanie priestupku proti majetku. Svojím konaním sa dopustil trestného činu podľa § 212 Tr. zák. a bola oznámená na OO PZ – Staré mesto k ďalšej realizácii. 

Dňa 05.02.2006 o 12:25 hod. hliadka stanice MsP – Stred predviedla osobu podozrivú z priestupku podľa § 50 PZ č. 372/90 Z.z. p. Roman L. Pri lustrácii osobných údajov bolo zistené, že podozrivému v predchádzajúcich 12 mesiacoch bola uložená sankcia za spáchanie priestupku proti majetku. Svojím konaním sa dopustil trestného činu podľa § 212 Tr. zák. a bola oznámená na OO PZ – Staré mesto k ďalšej realizácii. 

Dňa 07.02.2006 o 17:30 hod. hliadka stanice MsP – Západ predviedla osobu podozrivú z priestupku podľa § 50 PZ č. 372/90 Z.z. p. Darinu K. Pri lustrácii osobných údajov bolo zistené, že podozrivej v predchádzajúcich 12 mesiacoch bola uložená sankcia za spáchanie priestupku proti majetku. Svojím konaním sa dopustila trestného činu podľa § 212 Tr. zák. a bola oznámená na ÚJaKP Košice II k ďalšej realizácii. 

Dňa 23.02.2006 o 18:03 hod. na ul. Hlavná hliadky sanice MsP – Stred zadržali podozrivého p. Ľubomíra B. pri bitke pred RIO barom. Podozrivý, ktorý sa dopustil trestného činu výtržníctva a nebezpečného vyhrážania sa podľa §§ 360 a 364 Tr. zák. bol odovzdaný na OO PZ – Staré mesto k ďalšej realizácii. 

Dňa 28.03.2006 o 17:00 hod. hliadka stanice MsP – Západ predviedla osobu podozrivú z priestupku podľa § 50 PZ č. 372/90 Z.z. p. Simonu R. Pri lustrácii osobných údajov bolo zistené, že podozrivej v predchádzajúcich 12 mesiacoch bola uložená sankcia za spáchanie priestupku proti majetku. Svojím konaním sa dopustila trestného činu podľa  § 212 Tr. zák. a bola oznámená na OO PZ Západ k ďalšej realizácii. 

Dňa 29.03.2006 o 13:05 hod. hliadka stanice MsP – Stred predviedla osobu podozrivú z priestupku podľa § 50 PZ č. 372/90 Z.z. p. Evu T. Pri lustrácii osobných údajov bolo zistené, že podozrivej v predchádzajúcich 12 mesiacoch bola uložená sankcia za spáchanie priestupku proti majetku. Svojím konaním sa dopustila trestného činu podľa  § 212 Tr. zák. a bola oznámená na OO PZ – Staré mesto k ďalšej realizácii. 

Dňa 02.04.2006 o 10:35 hod. v OC Milla hliadka stanice MsP – Ťahanovce zadržala podozrivého p. Vojtecha F. bezprostredne po vlámaní sa do predajne textilu. Podozrivý, ktorý sa dopustil trestného činu krádeže podľa § 212 Tr. zák. bol odovzdaný na OO PZ – Sever  k ďalšej realizácii.

Dňa 15.04.2006 o 15:20 hod. hliadka stanice MsP – Stred predviedla osobu podozrivú z priestupku podľa § 50 PZ č. 372/90 Z.z. p. Zdenku V. Pri lustrácii osobných údajov bolo zistené, že podozrivej v predchádzajúcich 12 mesiacoch bola uložená sankcia za spáchanie priestupku proti majetku. Svojím konaním sa dopustila trestného činu podľa § 212 Tr. zák. a bola oznámená na OO PZ – Staré mesto k ďalšej realizácii. 

Dňa 19.04.2006 o 20:28 hod. na ul. Jesenná hliadka stanice MsP – Stred zadržala podozrivého p. Michala B. bezprostredne po krádeži motocykla. Podozrivý, ktorý sa dopustil trestného činu krádeže podľa § 212 Tr. Zák. bol odovzdaný na OO PZ – Staré mesto k ďalšej realizácii.

Dňa 21.04.2006 o 16:35 hod. hliadka stanice MsP – Stred predviedla osobu podozrivú z priestupku podľa § 50 PZ č. 372/90 Z.z. p. Zdenku V. Pri lustrácii osobných údajov bolo zistené, že podozrivej v predchádzajúcich 12 mesiacoch bola uložená sankcia za spáchanie priestupku proti majetku. Svojím konaním sa dopustila trestného činu podľa § 212 Tr. zák. a bola oznámená na OO PZ – Staré mesto k ďalšej realizácii. 

Dňa 28.04.2006 o 21:25 hod. na ul. Hradbová hliadka stanice MsP – Stred zadržala podozrivého p. Martina P. bezprostredne po tom, ako od poškodeného Vladimíra H. ukradol retiazku zo žltého kovu. Podozrivý, ktorý sa dopustil trestného činu krádeže podľa § 212 Tr. zák. bol odovzdaný na OO PZ – Staré mesto k ďalšej realizácii.

Dňa 30.04.2006 o 01:10 hod. na ul. Budapeštianska hliadka stanice MsP – Ťahanovce zadržala podozrivého p. Tomáša G., bezprostredne po tom, ako nastriekal grafitové nápisy na fasádu objektu OC Milla. Podozrivý, ktorý sa dopustil trestného činu poškodzovania cudzej veci podľa  § 246 Tr. zák.,  bol odovzdaný na OO PZ – Sever k ďalšej realizácii.

Dňa 09.05.2006 o 11:05 hod. hliadka stanice MsP – Východ zadržala štyri osoby p. Ivetu K., p. Romana V., p. Klaudiu B. a p. Rudolfa B., ktorí boli podozriví z krádeže autorádia. Podozriví, ktorí sa dopustili trestného činu krádeže podľa § 212 Tr. zák. boli odovzdaní na ÚJaKP KE I  k ďalšej realizácii.

Dňa 30.05.2006 o 11:30 hod. na Hlavnej ul. č. 89 hliadka stanice MsP- Stred zadržala dvoch podozrivých p. Júliusa R. a p. Milana Z. bezprostredne po krádeži dioptrických okuliarov. Podozriví, ktorí sa dopustili trestného činu krádeže podľa § 212 Tr. zák. boli odovzdaní na OO PZ – Staré mesto k ďalšej realizácii.

Dňa 12.6.2006 o 22:30 hod.  na parkovisku VŠA pred halou Cassosport hliadka stanice MsP – Juh v spolupráci s PMJ PZ SR zadržala podozrivého p. Erika V., bezprostredne po tom, ako vypáčil bezpečnostné kovanie na mrežiach a snažil sa vniknúť do objektu skladu predajného stánku Všeobecnej obchodnej burzy. Podozrivý, ktorý sa dopustil trestného činu pokusu o  krádež formou vlámania podľa § 212, ods.2, Tr. Zák. bol odovzdaný na OO PZ - Juh k ďalšej realizácii.

Dňa 11.7.2006 o 19:05 hod. na ul. Baštovej na základe oznamu hliadka stanice MsP – Stred zadržala podozrivého Stanislava I. S.,  ktorý sa vlámal do osobného motorového vozidla Škoda Felícia s  e.č.v. KE-927 CY a odcudzil z neho kartón nealkoholických nápojov Fanta. Podozrivý, ktorý sa dopustil trestného činu krádeže podľa § 212, ods.2., Tr. zák. bol odovzdaný na OO PZ - Staré mesto k ďalšej realizácii.

Dňa 17.7.2006 o 20:35 hod. na ul. Floriánskej hliadky stanice MsP – Stred  zadržali páchateľa Mareka M., ktorý fyzicky napadol Karola M. a spôsobil mu zranenia na hlave. Podozrivý, ktorý sa dopustil ublíženia na zdraví podľa § 156, ods.1., Tr. Zák. bol odovzdaný na OO PZ - Staré mesto k ďalšej realizácii. Poškodený bol privolaným sanitným vozidlom prevezený do FN L. Pasteura na ošetrenie.

Dňa 19.7.2006 o 14:30 hod. v Mestskom parku pri železničnej stanici hliadka stanice MsP - Stred zadržala podozrivého p. Mariána D., ktorý podal a umožnil použiť prchavú návykovú látku (toulén)  maloletému Vladimírovi G.. Podozrivý, ktorý sa dopustil trestného činu šírenia toxikománie podľa § 174, ods.2, Tr. Zák. bol odovzdaný na OO PZ - Staré mesto k ďalšej realizácii. 

Dňa 21.08.2006 o 19:55 hod.  v pizérii Miláno hliadka stanice MsP – Ťahanovce zadržala podozrivého p. Vojtecha T. bezprostredne po tom, ako sa pokúsil znásilniť p. Máriu B. Podozrivý, ktorý sa dopustil trestného činu pokusu o znásilnenie podľa § 199 Tr. zák., bol odovzdaný na OO PZ - Sever k ďalšej realizácii.

Dňa 29.08.2006 o 18:10 hod.  na ul. Magnezitárskej hliadka stanice MsP – Ťahanovce zadržala troch podozrivých maloletých : Lukáša G., Tomáša G., Erika G. a dvoch mladistvých: Tomáša G. a  Erika T., bezprostredne po tom, ako odcudzili plechy z areálu Zberných surovín. Podozriví, ktorí sa dopustili trestného činu krádeže podľa § 212 Tr. zák.,  boli odovzdaní na OO PZ – Sever k ďalšej realizácii.

Dňa 01.09.2006 o 23:40 hod.  na ul. Vrátnej v pivárni Koloseum hliadka stanice MsP – Stred zadržala štyroch podozrivých p. Juraja C., Alexandra B., Radovana V. a Vladislava V., bezprostredne po tom, ako sprejom nastriekali  grafitový nápis na plot a bránu objektu na ul. Mäsiarskej č.57 v Košiciach. Podozriví, ktorí sa dopustili trestného činu poškodzovania cudzej veci podľa § 246 Tr. zák.,  boli odovzdaní na OO PZ – Staré mesto k ďalšej realizácii.

Dňa 08.09.2006 o 21:40 hod.  na ul. Poštovej č.20 hliadka stanice MsP – Stred zadržala podozrivého p. Tomáša P., bezprostredne po tom, ako fixou nakreslil  grafitové nápisy na fasádu objektu Pošty. Podozrivý, ktorý sa dopustil trestného činu poškodzovania cudzej veci podľa  § 246 Tr. zák.,  bol odovzdaný na OO PZ – Staré mesto k ďalšej realizácii.

Dňa 15.11.2006 o 14:25 hod. na Americkej triede hliadka MsP – Ťahanovce zadržala dvoch podozrivých p. Ivana P. a p. Lenku L. na základe oznámenia občana, že mu o 13:50 hod. pred poštou ukradli mobilný telefón. Podozriví sa dopustili trestného činu krádeže podľa §  212 Tr. Zák., boli odovzdaní  na OO PZ – Sever k ďalšej realizácii.

Dňa 16.11.2006 o 13:45 hod. na ul. Ungárova hliadka stanice MsP – Západ zadržala deväť podozrivých p. Róberta G., p. Kristínu M., p. Kristínu G., p. Alžbetu G., p. Slavomíra G., p. Kristínu G., p. Romana M., p. Boženu G., p. Patríciu M. pri požívaní prchavej omamnej látky, toulénu. Podozriví sa dopustili trestného činu šírenia toxikománie podľa § 174, ods.2, Tr. Zák., boli odovzdaní na ÚJaKP Košice II k ďalšej realizácii. 

Dňa 18.11.2006 o 03,45 hod. na ul. Protifašistických bojovníkov hliadka stanice MsP – Stred v spolupráci s privolanou hliadkou PMJ PZ zadržala šesť podozrivých p. Ľubomíra B., p. Jozefa G., p. Miroslava B., p. Marcela B., p. Marcela H., p. Štefana J. na základe oznámenia občana, že mu skupinka páchateľov o 03:20 hod. na Hlavnej ul. násilne odcudzila mobilný telefón. Podozriví, ktorí sa dopustili trestného činu lúpeže podľa § 188 Tr. Zák. boli odovzdaní na OO PZ – Staré mesto k ďalšej realizácii.

Dňa 24.11.2006 o 02:00 hod. v Mestskom parku hliadka stanice MsP – Stred zadržala dvoch podozrivých p. Tibora M. a p. Slavomíra S. pri fajčení omamnej látky, pravdepodobne marihuany. Podozriví, ktorí sa dopustili trestného činu nedovolenej výroby omamných a psychotropných látok, jedov a prekurzorov, ich držania a obchodovania s nimi podľa § 171 Tr. Zák., boli odovzdaní na OO PZ – Staré mesto k ďalšej realizácii.

7     Oblasť prevencie a spolupráce

V oblasti  prevencie  viktimácie  t.j. špecificky  orientovanej  prevencie kriminality, ktorá sleduje cieľ, aby sa človek nestal obeťou trestného činu, sme v hodnotenom období zrealizovali 92 pravidelných prednášok a 15 besied na materských, základných a stredných školách integrovaných do osnov vzdelávania v rámci hodín etickej výchovy so zámerom, pripraviť deti a mládež na osvojenie si a uplatňovanie preventívnych opatrení, ktorými by mohli znížiť riziko svojho ohrozenia kriminalitou. Vedúci odd. výchovy, školenia a výcviku MsP a psychiatrička Psychosociálneho centra na Jegorovovom námestí v Košiciach začali dňom 15.11.2006 realizovať na košických ZŠ špecializované prednášky k drogovej problematike určené pre žiakov 8. a 9. ročníka.
Prostredníctvom  hromadných  oznamovacích  prostriedkov bolo v prezentovanom období z úrovne vedenia MsP zrealizovaných viacero diskusných relácií, konkrétne so zameraním na základné úlohy, povinnosti a oprávnenia príslušníkov MsP, problematiku bezpečnosti a plynulosti cestnej premávky, dodržiavania, VZN mesta Košice č.85/2006 o dani za užívanie verejného priestranstva na dočasné parkovanie motorového vozidla na vyhradenom priestore verejného priestranstva (nariadenie  o dani za parkovanie), VZN mesta Košice č.72/2004 o komunálnych odpadoch  a drobných stavebných odpadoch na území mesta Košice (nariadenie o komunálnych odpadoch) ako aj problematiku bezdomovcov, tzv. vreckových krádeží a realizáciu preventívno-bezpečnostných opatrení k eliminácii činnosti vreckových zlodejov. 
V  rámci  obhospodarovaných  územných  obvodov  jednotlivých staníc MsP vstupujú príslušní velitelia staníc MsP  do  jednania s kompetentnými predstaviteľmi klubov dôchodcov a zariadení sociálnych služieb a v zmysle prevencie viktimácie formou skupinového poradenstva budú informovať seniorov o nebezpečenstve kriminality, realizovať ich výcvik v preventívnom správaní a propagovať technické možnosti ochrany pred trestnou činnosťou, najmä majetkovou, ale aj násilnou a inými druhmi.
V prezentovanom období bolo na e-mailovú adresu MsP mspke@msp.sk zaslaných celkove 62 e-mailových správ, z toho v 48 prípadoch bola odosielateľom na základe ich žiadosti zaslaná odpoveď týkajúca sa činnosti MsP.

8    Ekonomická oblasť

Vo výdajovej časti MsP za rok 2006 eviduje tieto výdaje:

•	mzdy, platy a OOV ........................................... 40.282.806,-Sk
•	poistné a príspevky pre zamestnávateľa ............14.546.235,-Sk
•	tovary a ďalšie služby ........................................13.561.907,-Sk
•	náhrada PN .............................................................137.362,-Sk
            S p o l u: ................................................... .........68.528.310,-Sk

V príjmovej časti MsP za rok 2006 eviduje nasledujúce príjmy:

•	za užívanie verejného priestranstva ...................22.117.638,-Sk
•	príjem z realizovaných pokutových blokov ........ 3.128.100,-Sk
•	príjem  z realizovaných  BNPNMN .....................1.181.388,-Sk
•	príjem za odťah.....................................................2.806.470,-Sk
•	príjem z depozitného účtu........................................397.193,-Sk
•	príjem za predaj služieb ..........................................102.710,-Sk
•	príjem za predaj kolkov a PAZI......................................740,-Sk
•	úroky z omeškania platby za odťah a faktúry............30.000,-Sk
•	povolené vstupy...........................................................6.950,-Sk
•	stravné lístky.........................................................1.287.231,-Sk
            S p o l u: .............................................................31.058.420,-Sk

9    Oblasť vymáhania pohľadávok

Spoločne s pracovníkmi z ekonomicko-personálneho oddelenia MsP sme v hodnotenom období pokračovali vo vymáhaní oprávnených pohľadávok, ktoré vznikli činnosťou jednotlivých útvarov MsP. 
V kategórii neuhradených pohľadávok za vykonaný odťah odťahovou službou MsP sme realizovali :
•	z doposiaľ vymáhaných pohľadávok za vykonané odťahy v rokoch 2001 – 2004 došlo na základe rozhodnutia súdov zatiaľ v 112 prípadoch k úplnému uhradeniu pohľadávky a v 3 prípadoch sa dlh spláca vo forme splátok,    
•	z podaných návrhov na vydanie platobného rozkazu za neuhradené odťahy realizované v roku 2005, vydali súdy v rámci SR 119 platobných rozkazov a v 40 prípadoch boli na základe prezentovaných rozkazov pohľadávky už uhradené. 

V kategórii neuhradených pohľadávok za vykonaný prevoz do PAZI sme v hodnotenom období realizovali :
•	z podaných  návrhov  na  vydanie  platobného  rozkazu za prevoz do PAZI došlo v 40 prípadoch k vydaniu platobného rozkazu, v 20 prípadoch bol podaný exekútorovi návrh na vymáhanie pohľadávky, v 9 prípadoch čakáme na nadobudnutie právoplatnosti súdneho rozhodnutia, v 10 prípadoch došlo ku zrušeniu platobného rozkazu a bude nariadené pojednávanie a v 1 prípade bolo súdne konanie zastavené z dôvodu úmrtia odporcu.
V kategórii  neuhradených  pohľadávok  za prenajaté parkovacie miesta sme realizovali :
•	v prezentovanom období sme podali na príslušný súd 2 návrhy na vydanie platobného rozkazu na taxislužbu TAXCAR s.r.o. za neuhradenie poplatku za parkovacie miesta vo výške 15.000,- Sk, po vydaný platobného rozkazu bola dlžná suma odporcom uhradená v plnej výške  a na taxislužbu Star Taxi za neuhradenie poplatku za parkovacie miesta vo výške 25.000,- Sk, po vydaní platobného rozkazu a po nadobudnutí jeho právoplatnosti bol podaný návrh na vykonanie exekúcie u odporcu.
V kategórii  neuhradených  odvodov tržieb z predaja jednorazových parkovacích kariet  sme realizovali :
•	v prezentovanom období sme podali na príslušný súd 1 žalobu na p. Ing. Mariána Baču za neodvedenie tržby z predaja jednorazových parkovacích kariet vo výške 354.995,-Sk., ktorá bola následne odporcom uhradená v plnej výške. Po uhradení dlžnej sumy sme na príslušný súd  podali na menovaného návrh na začatie trestného stíhania pre trestný čin sprenevery. Prípad je v štádiu vyšetrovania.
V sledovanom období sme sa zúčastnili v 89 prípadoch súdneho pojednávania. Z týchto súdnych sporov za odťah, prevoz do PAZI a pod. bolo 48 sporov ukončených v náš prospech, v 7 súdnych sporoch bolo konanie zastavené a 1 súdny spor ukončil v náš neprospech. Na Krajskom súde vedieme ďalšie 2 súdne spory za odťah, z toho jeden na základe nášho odvolania a ďalší na základe odvolania odporcu. 
V kategórii vymáhaných  pohľadávok za uložené bloky na pokutu na mieste nezaplatenú sme v prezentovanom období podali 1154 návrhov na exekúciu na sumu 582.900,- Sk, pričom sme vymohli 284 pohľadávok na sumu 139.100,- Sk.  

10  Úlohy pre nasledujúce obdobie:

1)	Realizovať preventívno-bezpečnostné akcie na platených parkoviskách v správe Parkovacej služby MsP zamerané na dodržiavanie ustanovení VZN mesta Košice č.85/2006 o dani za parkovanie.
2)	Rozšíriť počet bezpečnostných kamier umiestnených v centrálnej mestskej zóne na celkový počet 16 ks.
3)	Neustále  venovať zvýšenú pozornosť nepovoleným záberom verejných   priestranstiev   a  vzniku nízkoštandardných nelegálnych obydlí a chatrčí.
4)	V spolupráci s DPMK realizovať preventívno-bezpečnostné akcie zamerané na vreckových zlodejov, cestujúcich bez platných cestovných lístkov a verejný poriadok v hromadných dopravných prostriedkov.
5)	Organizovať a realizovať preventívno-bezpečnostné akcie  zamerané na sprayerov, vandalizmus a excentrické hnutia mládeže, dôsledne realizovať ich postih v súlade s platnou právnou úpravou.
6)	Ukladaním adresných úloh ovplyvňovať výkon poriadkových aktivít tak, aby dochádzalo k rovnomernému  zabezpečovaniu verejného poriadku vo všetkých mestských častiach.

Košice, 09. 02. 2007